2013/0027 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af Europa-Parlamentets og Rådets direktiv om foranstaltninger, der skal sikre et højt fælles niveau af net- og informationssikkerhed i hele EU

(EØS-relevant tekst)

1.Baggrund

Forslag sendt til Europa-Parlamentet og Rådet (COM(2013) 48 – 2013/0027/COD):

7.2.2013 Udtalelse afgivet af Det Europæiske Økonomiske og Sociale Udvalg:

22.5.2013 Europa-Parlamentets førstebehandlingsholdning vedtaget: 13.3.2014 Rådets holdning vedtaget: 17.5.2016

2.Formålet med Kommissionens forslag

For det første pålægger forslaget alle medlemsstaterne at sikre, at de har et minimum af national kapacitet ved at:

oprette kompetente myndigheder for net- og informationssikkerhed (NIS)

etablere enheder, der håndterer IT-sikkerhedshændelser (CSIRT'er)

vedtage nationale NIS-strategier og nationale NIS-samarbejdsplaner.

For det andet bør de kompetente nationale myndigheder samarbejde i et netværk, der muliggør sikker og effektiv samordning, herunder også koordineret informationsudveksling samt detektering og en indsats på EU-plan. Gennem dette netværk bør medlemsstaterne med udgangspunkt i EU's NIS-samarbejdsplan udveksle oplysninger og samarbejde for at forebygge NIS-trusler og -hændelser. For at sikre, at alle relevante myndigheder inddrages behørigt og rettidigt, pålægges det ved forslaget også, at retshåndhævende myndigheder underrettes om hændelser af kriminel karakter, og at Europol inddrages i EU's koordineringsmekanismer.

For det tredje sigter forslaget – med rammedirektivet om elektronisk kommunikation som forlæg – mod at sørge for, at der udvikles en risikostyringskultur, og at der udveksles oplysninger mellem den private og offentlige sektor. Virksomheder i særlig kritiske sektorer og offentlige myndigheder vil blive forpligtet til at foretage en vurdering af de risici, de står overfor, og til at vedtage passende og forholdsmæssige foranstaltninger til at sikre net- og informationssikkerheden. De skal underrette de kompetente myndigheder om enhver hændelse, som i alvorlig grad truer deres net- og informationssystemer, og som har væsentlig indvirkning på kritiske tjenesters kontinuitet og leveringen af varer.

3.Bemærkninger til Rådets holdning

Rådets holdning udtrykker overordnet støtte til de væsentlige elementer i Kommissionens forslag, nemlig at sikre et højt fælles niveau af net- og informationssikkerhed. Rådet foretager imidlertid visse ændringer, hvad angår opnåelsen af dette mål.

National cybersikkerhedskapacitet

Det fremgår af Rådets holdning, at medlemsstaterne skal vedtage en national NIS-strategi, der fastlægger de strategiske mål og passende politiske og lovgivningsmæssige foranstaltninger for cybersikkerheden. Medlemsstaterne skal ligeledes udpege en kompetent national myndighed i forbindelse med gennemførelsen og håndhævelsen af direktivet samt enheder, der håndterer IT-sikkerhedshændelser (CSIRT'er), og som skal tage sig af hændelser og risici.

Selv om Rådets holdning ikke kræver, at medlemsstaterne vedtager en national NIS-samarbejdsplan, som det er anført i det oprindelige forslag, kan holdningen støttes, da visse aspekter af samarbejdsplanen er bibeholdt i bestemmelsen om NIS-strategien.

Samarbejde mellem medlemsstaterne